На основу члана 119. , а у вези са чланом 54. ст. 3. и 55-68в Закона о средњем образовању и васпитању („Сл. гласник РС”, бр. 55/2013 и 101/2017 - у даљем тексту: Закон) Закона о основама система образовања и васпитања („Сл. гласник РС”, бр. 88/2017 - у даљем тексту: Закон), и члана 47 Статута Средње школе ''Краљ Петар I'' у Тополи Школски одбор Средње школе ''Краљ Петар I'' у Тополи, на својој редовној седници одржаној дана 20.04.2018. године, једногласно донео је

П Р А В И Л Н И К

О ИСПИТИМА

Средње школе ''Краљ Петар I'' у Тополи

I ОПШТЕ ОДРЕДБЕ

Члан 1.

Овим правилником уређују се: врста испита, рокови за полагање испита, састав испитне комисије, организација и начин полагања испита, правна заштита ученика у вези са полагањем испита у Средњој школи ''Краљ Петар I'' у Тополи, у складу са Законом, Законом о средњем образовању и васпитању и Статутом Школе.

II  ИСПИТИ И РОКОВИ

1. Испити

Члан 2.

Оцена на испиту утврђује се на основу остварености прописаних циљева, исхода, стандарда постигнућа ученика и стандарда квалификација, већином гласова укупног броја чланова комисије, у складу са Законом.

Члан 3.

У складу са овим правилником, у Школи се полажу следећи испити:

1) разредни,

2) поправни,

3) допунски,

4) општа матура - у општем средњем образовању и васпитању;

5) стручна матура - у средњем стручном образовању и васпитању;

6) завршни испит средњег стручног образовања;

7) испити других облика стручног образовања;

8) испити ванредних ученика.

Ученик са сметњама у развоју и инвалидитетом полаже завршни испит у складу са својим чулним и моторичким могућностима, односно условима које захтева одређена врста инвалидитета.

Ученик може да се упише на следећи ниво образовања и васпитања на основу резултата постигнутог на испиту из става 1. тачке 5, 6. и 7. овог члана.

Ученик не може да се упише на следећи ниво образовања и васпитања на основу резултата постигнутог на испиту из става 1. тачка 8 овог члана.

Члан 4.

До доношења нових планова и програма наставе и учења, у складу са Законом, у Школи се полажу: завршни, матурски.

Завршни испит полаже ученик на крају двогодишњег и трогодишњег образовања.

Матурски испит полаже ученик на крају четворогодишњег образовања.

Испит из става 1. овог члана ученик полаже у Школи (у којој је завршио разред) у јунском и августовском испитном року.

Успех ученика на испиту из става 1. овог члана оцењује се бројчано, просечном оценом.

Ученик који је поправни испит полагао у јунском испитном року, полаже испит из става 1. овог члана у августовском испитном року.

Редовни ученик који не положи испит из става 1. овог члана у августовском испитном року, тај испит може да полаже као ванредни ученик у испитним роковима утврђеним Статутом и овим правилником.

Члан 5.

Школа је дужна да организује припрему свих ученика за полагање матурских и завршних испита у обиму од најмање 5% од укупног годишњег броја часова из предмета из којих се полаже матурски, односно завршни испит.

За ученике са сметњама у развоју и инвалидитетом, који су укључени у редован систем образовања и васпитања, остварује се додатна подршка у складу са индивидуалним образовним планом.

Разредни испит

Члан 6.

Ученик који из оправданих разлога није присуствовао настави више од једне трећине предвиђеног броја часова, а оцењивањем се утврди да није остварио прописане циљеве, исходе и стандарде постигнућа у току савладавања школског програма, упућује се на разредни испит.

Ученик се упућује на разредни испит и из предмета за који није организована настава.

Разредни испит ученик полаже у јунском и августовском испитном року.

1.2 Поправни испит

Члан 7.

Ученик полаже поправни испит у Школи у августовском испитном року, а ученик завршног разреда у јунском и августовском року.

За ученика који полаже поправни испит у августовском испитном року организује се припремна настава непосредно пре полагања поправног испита, у обиму од најмање 10% од укупног годишњег броја часова из предмета на који је упућен на поправни испит.

Ученик завршног разреда који је положио разредни испит има право да у истом испитном року полаже завршни или матурски испит, односно да полаже поправни испит ако није положио разредни испит.

Изузетно, редовни ученик који није положио поправни испит може да заврши започети разред у истој школи наредне школске године, у својству ванредног ученика, поновним полагањем неположеног испита, уз обавезу плаћања накнаде стварних трошкова које утврди Школа. Када заврши разред, ванредни ученик има право да се у истој школској години упише у наредни разред, у истом својству.

Ученик завршног разреда који не положи поправни, завршни, односно матурски испит, завршава започето образовање у истој школи, у својству ванредног ученика, полагањем испита, уз обавезу плаћања накнаде стварних трошкова које утврди Школа.

Допунски испити

Члан 8.

Ученик коме је одобрен прелазак у другу школу, односно други образовни профил, у складу са Законом о средњем образовању и васпитању, полаже допунске испите из предмета који нису били утврђени школским програмом, односно наставним планом и програмом који је ученик започео да савлађује, у роковима утврђеним решењем, сагласно општем акту Школе.

Лице које се уписује у Школу ради преквалификације полаже испите из стручних предмета које одреди комисија коју чине чланови Наставничког већа Школе именовани решењем директора.

Лице које се уписује у Школу ради доквалификације полаже допунске испите из предмета чији садржаји нису претежно исти, из предмета који нису били утврђени школским програмом, односно наставним планом и програмом и испите завршног разреда, о чему одлуку доноси комисија коју чине чланови Наставничког већа Школе именовани решењем директора.

Општа матура

Члан 9.

Општом матуром проверава се усвојеност општих стандарда постигнућа након завршеног средњег општег образовања и васпитања у гимназији, а који се прописују програмом опште матуре.

Општа матура се полаже у складу са програмом опште матуре који доноси министар по прибављеном мишљењу Националног просветног савета.

Члан 10.

Општу матуру полажу ученици након завршеног четвртог разреда средњег општег образовања и васпитања у гимназији.

Општу матуру, односно њен део може да полаже и ученик након завршеног четвртог разреда средњег стручног, односно уметничког образовања, у складу са програмом опште матуре.

Ученик са сметњама у развоју и инвалидитетом, специфичним тешкоћама у учењу или језичким баријерама полаже општу матуру у условима који обезбеђују превазилажење физичких и комуникацијских препрека, а може да буде ослобођен од полагања дела матурског испита из предмета за које су му током образовања прилагођавани стандарди постигнућа или да тај део полаже у складу са индивидуалним образовним планом, о чему доносе одлуку Тим за инклузивно образовање и Тим за пружање додатне подршке ученицима.

Тимови припремају планове за организовање и спровођење опште матуре за ученике из става 3. овог члана.

Члан 11.

Након положене опште матуре ученику се издаје јавна исправа, у складу са Законом.

Стручна и уметничка матура

Члан 12.

Стручном и уметничком матуром проверава се стеченост компетенција и усвојености посебних стандарда постигнућа прописаних стандардом квалификације у оквиру одговарајућег занимања и за наставак образовања у научној, стручној или уметничкој области у којој је стекао средње образовање и васпитање, на струковним или академским студијама, без полагања пријемног испита, у складу са законом којим се уређује високо образовање.

Стручна матура се полаже у складу са прописаним програмом стручне матуре који доноси министар по прибављеном мишљењу Савета за стручно образовање и образовање одраслих.

Уметничка матура се полаже у складу са прописаним програмом уметничке матуре који доноси министар по прибављеном мишљењу Националног просветног савета.

Члан 13.

Стручну, односно уметничку матуру полаже ученик након завршеног четвртог разреда средњег стручног, односно уметничког образовања и васпитања у стручној, односно уметничкој школи.

Стручну, односно уметничку матуру може да полаже одрасли након савладаног програма трогодишњег средњег стручног, односно уметничког образовања и васпитања у стручној, односно уметничкој школи по програму прилагођеном за одрасле.

Ученик са сметњама у развоју и инвалидитетом, специфичним тешкоћама у учењу или језичким и социјалним баријерама полаже стручну, односно уметничку матуру у условима који обезбеђују превазилажење физичких и комуникацијских препрека, а може да буде ослобођен полагања дела матурског испита из предмета за које су му током образовања прилагођавани стандарди постигнућа или да тај део полаже у складу са индивидуалним образовним планом, о чему одлуку доносе Тим за инклузивно образовање и Тим за пружање додатне подршке ученицима.

Тимови припремају планове за организовање и спровођење стручне и уметничке матуре за ученике из става 3. овог члана.

Програм за стицање компетенција

Члан 14.

Кандидат после завршеног трогодишњег средњег стручног образовања по дуалном моделу има право на полагање стручне матуре или опште матуре уколико је савладао програм за стицање компетенција потребних према програму матуре.

Право из става 1. овог члана кандидат стиче најмање две године после завршеног средњег образовања.

Програм из става 1. овог члана доноси министар у складу са подручјем рада којем припада образовни профил.

Ближе услове за остваривање програма из става 1. овог члана прописује министар.

Члан 15.

Након положене стручне, односно уметничке матуре ученик стиче средње стручно, односно уметничко образовање и васпитање, о чему се издаје јавна исправа, у складу са Законом.

1.6. Завршни испит средњег стручног образовања и васпитања

Члан 16.

Завршним испитом средњег стручног образовања и васпитања проверава се стеченост компетенција дефинисаних стандардом квалификације за обављање послова одговарајућег занимања.

Завршни испит средњег стручног образовања и васпитања полаже се по програму који доноси министар по прибављеном мишљењу Савета за стручно образовање и образовање одраслих.

Члан 17.

Завршни испит полаже ученик након завршеног средњег стручног образовања и васпитања у трогодишњем трајању.

Право на полагање завршног испита има одрасли након савладаног програма средњег стручног образовања по програму за одрасле, у складу са Законом.

Ученик са сметњама у развоју и инвалидитетом, специфичним тешкоћама у учењу или језичким и социјалним баријерама полаже испите из ст. 1. и 2. овог члана у условима који обезбеђују превазилажење физичких и комуникацијских препрека, а може да буде ослобођен полагања дела испита из предмета за које су му током образовања прилагођавани стандарди постигнућа или да тај део полаже у складу са индивидуалним образовним планом, о чему доносе одлуку Тим за инклузивно образовање и Тим за пружање додатне подршке ученицима.

Тимови припремају планове за организовање и спровођење завршног испита за ученике из става 3. овог члана.

Након положеног завршног испита ученику односно одраслом издаје се јавна исправа, у складу са Законом.

1.7. Специјалистички и мајсторски испит

Члан 18.

Након савладаног програма специјалистичког, односно мајсторског образовања одрасли полаже специјалистички, односно мајсторски испит.

Мајсторским, односно специјалистичким испитом проверавају се знања, вештине и стручне компетенције одраслог за обављање послова одговарајућег занимања, у складу са стандардом квалификације.

Програм специјалистичког, односно мајсторског испита, по прибављеном мишљењу Савета за стручно образовање и образовање одраслих, доноси министар.

Након положеног специјалистичког, односно мајсторског испита одраслом се издаје јавна исправа, у складу са Законом.

1.8. Испити других облика стручног образовања

Члан 19.

После завршеног другог разреда средњег стручног образовања и васпитања или завршеног двогодишњег образовања за рад ученик односно одрасли полаже завршни испит. Завршним испитом проверавају се знања, вештине и стручне компетенције у складу са стандардом квалификације.

Ученик и одрасли након завршеног стручног оспособљавања или завршеног првог разреда средњег стручног образовања и васпитања полаже испит стручне оспособљености у складу са стандардом квалификације. Испит се полаже у средњој стручној школи или другој организацији која има одобрење за рад, о чему се издаје јавна исправа, у складу са Законом.

Ученик и одрасли након савладаног програма обуке полаже испит за обуку у школи или другој организацији која има одобрење за рад, пред посебном комисијом, о чему се издаје исправа, у складу са Законом.

Ученик са сметњама у развоју и инвалидитетом, специфичним тешкоћама у учењу или језичким и социјалним баријерама полаже испите из ст. 1-3. овог члана у условима који обезбеђују превазилажење физичких и комуникацијских препрека, а може да буде ослобођен полагања дела испита из предмета за које су му током образовања прилагођавани стандарди постигнућа или да тај део полаже у складу са индивидуалним образовним планом, о чему одлуку доносе Тим за инклузивно образовање и Тим за пружање додатне подршке ученицима.

Тимови припремају планове за организовање и спровођење испита из ст. 1-3. овог члана за ученике из става 4. овог члана.

Програме из ст. 1-3. овог члана, по прибављеном мишљењу Савета за стручно образовање и образовање одраслих, доноси министар.

1.9. Интернационална матура

Члан 20.

Програм интернационалне матуре је међународно верификовани, општеобразовни, доуниверзитетски програм, који се остварује током средњег образовања најмање две године.

Интернационална матура се полаже у складу са прописаним програмом интернационалне матуре.

По прибављеној анализи Завода за вредновање образовања и васпитања министар сваке друге године доноси Листу програма интернационалне матуре.

Ближе услове за остваривање програма интернационалне матуре прописује министар.

Члан 21.

Ученик који је завршио четврти разред средње школе по интернационалном програму може да полаже интернационалну матуру.

Члан 22.

После положене интернационалне матуре ученику се издаје јавна исправа о завршеном средњем образовању, која је изједначена са јавном исправом о општој матури.

1.10. Испит ванредних ученика

Члан 23.

Ванредни ученик полаже испит из сваког предмета утврђеног наставним планом и програмом, осим из предмета физичко васпитање ако је старији од 20 година.

2. Испитни рокови

Члан 24.

Испити, осим испита чији су рокови утврђени Законом, полажу се у следећим испитним роковима:

- новембарски;

- јануарски;

- априлски;

- јунски;

- августовски.

III ИСПИТНА КОМИСИЈА

Члан 25.

Испити се полажу пред испитном комисијом коју чине најмање три члана, од којих су најмање два стручна за предмет.

Испитну комисију образује директор Школе решењем за сваки испит и сваки испитни рок.

Уколико Школа нема потребан број стручних лица за одговарајући предмет, директор ће ангажовати стручно лице из друге школе.

Члан 26.

Када је неки од чланова испитне комисије спречен да присуствује испиту, директор ће одредити новог члана комисије који ће га мењати.

Ако се благовремено не обезбеди замена члана комисије, директор ће одредити нови рок за полагање испита.

IV ОРГАНИЗАЦИЈА И НАЧИН ПОЛАГАЊА ИСПИТА

Члан 27.

Сваком испиту у Школи претходи пријављивање ученика (кандидата) у роковима предвиђеним овим правилником подношењем пријаве са записником и сведочанством одговарајућег разреда.

Ванредни ученици су дужни да, поред пријаве, записника и одговарајућег сведочанства, приликом пријављивања поднесу и доказ о уплати уписнине за одговарајући разред и о уплати испита.

Распоред полагања испита утврђује помоћник директора Школе или друго лице које он овласти и објављује се на огласној табли Школе најмање један дан пре дана одређеног за одржавање испита.

Сматра се пријављеним за испит онај кандидат чија је пријава за полагање испита, са свим прилозима који се уз пријаву захтевају, достављена Школи у року одређеном за пријављивање (5 дана нпр.), непосредно или препоручено преко поште.

Разредни испит се пријављује на дан када се одржава Одељењско веће.

Члан 28.

Ученик (редован и ванредан) може да приступи полагању испита уколико је претходно поднео пријаву за полагање испита.

Члан 29.

Ученику који је уредно пријавио испит, уколико из оправданих разлога не приступи полагању, а поднесе доказ о немогућности полагања испита, директор Школе, на његов захтев, може да одобри полагање испита ван утврђених рокова.

Члан 30.

Пре полагања испита утврђује се идентитет ученика на основу личне исправе са сликом.

Школа је дужна да обавести ученика о обавези доказивања свог идентитета путем личне исправе.

Испитна комисија упознаје ученика са правима и обавезама за време полагања испита.

Члан 31.

Када се испит састоји од писменог и усменог дела, прво се полаже писмени део.

Писмени део испита траје 45/90, односно један односно два школска часа.

Ученик не сме да напусти просторију у којој се обавља писмени испит без одобрења испитне комисије, не сме да користи мобилни телефон, електронски уређај или друга средства којима се омета спровођење испита.

Члан 32.

Испитна комисија припрема испитна питања из целокупног градива предмета.

На основу списка испитних питања комисија припрема испитне цедуље.

Члан 33.

Усмени део испита полаже се извлачењем испитних цедуља.

Испитна цедуља садржи најмање три испитна питања која су читко написана.

Испитне цедуље морају бити од исте хартије, једнаке величине и боје, оверене печатом школе.

Број испитних цедуља мора да буде за 20% већи од броја ученика који полажу одређени испит, а најмање 10 више од броја ученика који полажу.

Пре него што почне да одговара ученик може да замени испитну цедуљу.

Замена испитне цедуље утиче на оцену на испиту и констатује се у записнику.

Члан 34.

Ученик се може удаљити са испита уколико користи мобилни телефон, електронски уређај или друга средства, недолично се понаша према члановима испитне комисије или ремети ток испита.

Испитна комисија уноси у записник о полагању испита напомену да је ученик удаљен са испита, уз навођење разлога за удаљење.

Члан 35.

Ученик (редован и ванредан) у једном дану може да полаже један испит.

Члан 36.

Ако ученик у току испита одустане од полагања испита, сматра се да испит није положио и то се констатује у записнику.

Члан 37.

Ученик који је удаљен са испита из разлога прописаних чланом 34. овог правилника, оцењује се негативном оценом.

Члан 38.

О току испита води се записник.

Записник обавезно садржи следеће податке: дан, место и време одржавања испита, име и презиме кандидата, предмет који се полаже, испитни рок, питања на писменом делу испита (односно назив писменог рада), јединствену бројчану оцену и потписе свих чланова испитне комисије, уз напомену уколико је потребна.

Члан 39.

Оцена на испиту закључује се одмах по обављеном испитивању кандидата, а изузетно, уколико има више кандидата, на крају дневног рада испитне комисије уноси се у испитни записник и саопштава кандидату.

Члан 40.

Записник о полагању испита води се за сваког ученика појединачно и може се користити у више испитних рокова.

Записник се води на обрасцу и на начин прописан Правилником о евиденцији у средњој школи.

V ПРАВНА ЗАШТИТА УЧЕНИКА

Члан 41.

Ученик, његов родитељ, односно други законски заступник има право да поднесе приговор на испит.

Приговор на испит подноси се директору Школе у року од 24 сата од саопштавања оцене на испиту.

Директор Школе, у сарадњи са стручним сарадником и одељенским старешином, одлучује о приговору из става 1. овог члана у року од 24 сата, претходно прибављајући изјаву наставника.

Ако утврди да је оцена на испиту изведена противно прописима, поништиће испит и упутиће ученика на поновно полагање испита. Испит се организује у року од три дана од дана подношења приговора.

Уколико Школа нема потребан број стручних лица за одговарајући предмет, ангажује стручно лице из друге школе.

Када је поништен испит, директор образује нову комисију у чијем саставу не могу да буду чланови комисије чији је испит поништен.

Оцена Комисије је коначна.

VI ЕВИДЕНЦИЈА О ИСПИТИМА

Члан 42.

Евиденцију о испитима чине подаци о обављеним матурским и завршним испитима, специјалистичком и мајсторском испиту, испиту стручне оспособљености, испиту за обуку за рад, разредним и поправним испитима, испитима ванредних ученика, допунским испитима и другим испитима у складу са Законом, као и податак о називу рада који је саставни део одређеног испита.

Члан 43.

Лични подаци из евиденције о ученицима и подаци из евиденције о успеху ученика који се односе на закључне оцене на крају школске године и оцене на матури и завршном испиту чувају се трајно.

VII ЗАВРШНЕ ОДРЕДБЕ

Члан 44.

Овај правилник ступа на снагу осмог дана по објављивању на огласној табли Школе.

Члан 45.

Ступањем на снагу овог правилника престају да важе одредбе Правилника о испитима бр. 06-1435 од 12.12.2013 године.

|  |  |  |
| --- | --- | --- |
| У Тополи , 20.04.2018 годинеДел. бр. \_\_\_/\_\_\_\_  |  | Председник Школског одбора\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |

Правилник је објављен на огласној табли Школе дана \_\_\_\_\_\_\_\_ . године.